Liderul PNL a vorbit despre motivul pentru care au fost modificate datele alegerilor. Fostul premier a explicat că, unul dintre raționamente a fost că este necesar ca alegerilor prezidențiale să li se acorde importanța cuvenită.
Președintele Senatului a explicat că este nevoie ca românii să înțeleagă "pentru ce se face campanie" electorală și astfel s-a ajuns la soluția ca alegerile prezidențiale să fie devansate pentru a nu se suprapune cu alegerile generale.
"Noi apreciem că e un moment cât se poate de important pentru democrația din România. Cea mai importantă funcție din România să fie aleasă în mod distinct de celelalte alegeri", a declarat Nicolae Ciucă la Digi24.
Nicolae Ciucă a dezvăluit și dacă, în contextul în care, după prezidențialele din septembrie, România va avea practic doi președinți, unul ales și unul în funcție, Klaus Iohannis ar putea demisiona pentru a ocupa o funcție în cadrul UE sau NATO.
"Au fost mai multe discuții legate de ce va face președintele Iohannis și consider că este important să înțelegem că și dacă ar fi să fie așa (să ocupe o funcție la UE sau NATO n.r.) este o recunoaștere față de relevanța țării noastre în interiorul Uniunii Europene.
În același timp, nu trebuie să speculăm acest aspect. Sunt etape care trebuie parcurse, trebuie să aibă loc alegerile europarlamentare să vedem care sunt scorurile familiilor politice din care facem parte și, în funcție de aceste scor, să putem să vedem dacă există posibilitatea negocierii unei astfel de funcții.
Și, ca atare, eu cred că trebuie să înțelegem pur și simplu logica pe care v-am prezentat-o mai devreme care nu este legată absolut deloc de această perspectivă.
Așa cum îl știu eu pe domnul președinte, nu cred că își va scurta mandatul pentru o astfel de poziție, care în momentul de față nu trebuie să reprezinte o îngrijorare pentru noi. Ci viceversa, să fie un motiv de recunoaștere, de mândrie, dacă un român, oricare ar fi el, ajunge într-o asemenea poziție.
Nu am discutat cu domnia sa (dacă preferă NATO sau UE n.r.) în perspectiva a ceea ce ar trebui să se întâmple. Oricare dintre cele două poziții este una cât se poate de onorabilă", a mai declarat președintele Senatului.